平時大家都可能去各大電訊商上台,有時啲plan就好似任佢講咁,隨時每個月交HKD200但係上網數據得幾GB… (專員曾幾何時係其中一隻「水魚」),但自從轉用咗儲值卡上網之後,發現數據用多咗,錢又畀少咗…
有見及此,我哋港究作為香港最新嘅著數研究所,今次專員同大家一齊做個精明消費者,介紹幾張抵用嘅電話上網卡,同埋講吓專員嘅使用小心得,點樣先可以用最平嘅價錢,享受到最好嘅服務!
如果想慳電話費慳得最盡,用雙卡電話會喺唔錯嘅選擇,第一個卡位用MNP自己常用電話去3萬卡 / 其他卡,另一個根自己嘅需求選用其他數據卡~
而MNP都喺到簡單介紹吓啦,以3國際萬能卡做MNP為例 (Mobile Number Portability,電話號碼可攜服務)。一個係中國移動嘅上台號碼但就快完約可以提前去直銷中心做MNP。手續好似一般電話上台咁,最好就提前半個月左右啦!
想重溫返嘅讀者可以撳下邊條link睇睇佢!
當然如果讀者們有更好嘅選擇,歡迎大家一齊開心share同埋討論!
1. 3HK - SoSim
之前專員都介紹過呢張SoSIM數據卡,有MNP功能,經過專員多個月嘅使用,極推薦,依家仲有買10送3優惠!!
3HK推出嘅新Sim卡,佢最大嘅賣點在於非常平價,HKD33 / 張,開卡即有50GB 4G數據,傳輸速度自稱有42Mbps,而數據有限期為30日,過期用唔晒就自動停,但如果有效日期前用盡啲data都可以用128Kbps嘅速度進行無限上網!
依家仲可以透過SoSim專用App做MNP,但留意原本同台嘅號碼唔可以做MNP,同埋MNP服務只限於儲值卡!
如果讀者用開3國際萬能卡 (簡稱3萬卡) 嘅話,可能要另外轉其他儲值卡台一個月左右,再MNP就得!
專員推薦大用量嘅朋友仔使用,專員日日瘋狂用手機睇Facebook + IG + YouTube + Netflix,都未試過用得晒50GB… 但身邊唔少朋友都話成日會load空氣同埋好慢,專員暫時只係試過喺繁忙時間嘅觀塘地鐵站先會出現呢類情況,呢家仲長期用緊!
HKD33 x 12個月 = HKD396,即係約平時電訊商上台費用2-3個月… 仲唔買張試吓~?
2. Smartone - 激ValueGB年卡
有用過Smartone上台嘅朋友仔都應該知道,佢嘅電話費一向都比其他台貴。相對而言,佢嘅服務質素都相對高嘅,上網速度相當穩定而且唔會斷下斷下。
呢張激ValueGB年 (簡稱激年卡) 都係會有100GB嘅4G全速數據,而且有3,000分鐘,唔好畀佢包裝上邊寫HKD458嚇親,普遍市面上都係賣約HKD180,可以用夠一年365日,十分抵玩!
呢張100GB數據卡都係最近先出,如果讀者平時有玩開雙卡電話而且都有一定數據用量,專員會建議將原來用開嘅電話MNP去SoSim做主卡,再用一張激年卡做上台卡!咁就保障一年上網都唔洗1,000蚊啦~
專員朋友長用70GB嘅激年卡,佢話日日出街煲劇同睇social media都用到2-3個月…
3. 3HK - 90GB萬能年卡
3萬卡就卡如其名咁萬能,想轉台養號做MNP又得,拎嚟專用上網上台又得,張卡咁好仲唔快啲入一張?
儲值卡新手想搵卡做MNP養號 / 轉咗雙卡電話想一張拎嚟收下msg,另一張就瘋狂上網嘅話,呢張卡點都幫到你! 自由度十分高,用哂數據再買增值券點玩都得!
而MNP喺呢到都唔多講,想重溫返嘅讀者可以撳下邊條link睇睇佢!
經過專員嘅實測,30GB嘅社交數據都好難用得哂,60GB嘅數據都好夠用,但專員近來發現3萬卡嘅數據速度好似有所減慢,所以都開始轉用其他數據卡,身邊有用開嘅朋友就話唔多覺出現呢個問題,讀者如果有用開嘅不坊大家開心交流吓~
雖然佢上網速度可能對比以前慢咗少少,但佢MNP養號真係最簡單方便,專員最近增值咗嚟延長^養號,只係用咗HKD50左右就搞掂,實在方便快捷又平!
4. CMHK - 本地月費儲值卡
人仔台出名價錢低廉,以前每間電訊商做緊無限上網plan嘅時候,佢都係用平嚟吸引人,而呢張卡都唔例外,請容專員以惠康卡稱呼佢😆!
惠康卡顧名思義喺惠康買到,一張卡有80GB數據、仲要夜晚11pm至朝早7am時段內任用上網… 最高速度去到21Mbps,而且仲做緊優惠,直至2022年12月31日,買一送一,HKD60 / 2張,即係60蚊有160GB…
好明顯係同緊SoSIM打對台,專員認為都可以一試,始終真係好平,友人已經用緊,佢哋話同以前人仔啲平價無限上網plan速度相差無幾。
專員用埋手頭上嘅SoSIM卡,都會買幾張嚟試試佢,推薦高用量朋友可以試吓佢架!
咁市面上都有好多張卡可以做到MNP同數據卡嘅,專員只係從中抽選出最抵用又方便嘅卡再介紹畀大家,例如Club Sim、Luckysim等等
如果讀者們有更好嘅選擇,都可以入埋我地TG group一齊開心討論或者留個comment~
如果想睇吓我哋其他嘅熱門文章,歡迎撳下邊嘅link睇睇: